**Измена Пословникa Народне скупштине**

Пословник Народне скупштине, иако представља интерни акт само једног од државних органа јесте један од најважнијих прописа у Републици Србији. Наиме, од одредаба овог пословника зависи у великој мери на који начин и колико квалитетно ће парламент вршити своју законодавну и надзорну функцију. Пословник је доживео промене током 2009. године, али су оне биле ограниченог домета, будући да су се односиле само на обезбеђивање веће ефикасности рада парламента, а не и на друга важна питања. Закон о Народној скупштини, усвојен 2010, такође је оставио многа питања отвореним да буду уређена кроз Пословник. На изради пословника ради радна група и објављивање предлога изa којих та радна група стоји било је више пута најављивано (последњи пут за 28. јун 2010), али до тога још увек није дошло.

**Значај одредаба Пословника са становишта борбе против корупције**

Народна скупштина је децембра 2005. усвојила Националну стратегију за борбу против корупције. Овај стратешки документ, о чијој примени се до сада није много водило рачуна, утврђује који би требало да буду главни правци борбе против корупције у земљи. Ти правци су дефинисани кроз препоруке, међу којима су и следеће:

2. Јачање јавности и транспарентности рада државних органа,

3. Благовремено објављивање детаљних извештаја о начину гласања и другим активностима посланика,

4. Повећање ефикасности надзорне функције Народне скупштине,

7. Успостављање јасних и објективних мерила за оцењивање успешности рада Владе у борби против корупције,

9. Усвајање плана интегритета у највишим органима власти,

14. Ограничавање имунитета на наступе и изјаве дате поводом вршења јавних функција (материјални имунитет),

17. Обезбеђивање посебне контроле усклађености прописа и њихове конзистентности са становишта борбе против корупције,

18. Усвајање закона о лобирању и обезбеђивање његове транспарентности,

19. Доношење кодекса понашања посланика и запослених у Служби Народне скупштине, уз обавезно прописивање забране коруптивног понашања, и обезбеђивање његове делотворности,

48. Заштита особа које пријављују корупцију и сведока,

65. Доследно спровођење прописа о слободном приступу информацијама од јавног значаја,

84. Успостављање механизама за пријављивање противзаконитог и неетичког рада државних и јавних службеника и механизама за заштиту особа које то пријављују,

102. Успостављање ефикасне контроле извршења буџета од стране законодавне власти,

156. Информисање грађана о предузетим антикорупцијским мерама и њиховим ефектима,

Осим поменутих, од великог значаја за рад Народне скупштине су и препоруке које се односе на доношење или унапређење појединих прописа као и на улогу Народне скупштине у погледу изборa појединих функционера.

Имајући све то у виду, сматрамо да би кроз одредбе Пословника требало обезбедити следеће:

**1. Повећање јавности рада Народне скупштине**, кроз објављивање већег броја докумената на интернет презентацији и на друге начине. Будући да је интернет комуникација најбржи и најјефтинији начин да грађани остваре увид у рад Народне скупштине, њених одбора и Службе, као и у рад посланичких група и народних посланика, предлажемо да се на овај начин обавезно објављују предлози амандмана, извештаји о гласању, записници са седница скупштине и одбора, биографије кандидата за функције и други документи. Пословником би могао да буде прописан списак докумената који би били објављивани на овај начин као и одговорност за ажурирање и објављивање информација као и њихову потпуност унутар Народне скупштине. Пословник би такође могао да донесе неопходне промене које би олакшале објављивање (на пример, обавеза да се амандмани доставе и у електронском облику).

**2. Уређивање односа између Народне скупштине и независних државних органа.** Независни државни органи сачињавају годишње и ванредне извештаје и подносе их Народној скупштини, али Народна скупштина није у обавези да те извештаје разматра. Механизам за разматрање ових извештаја би требало да буде уређен Пословником. Ништа мање важно је и да се Народна скупштина определи на који начин ће искористити податке из извештаја независних органа који указују на то да је потребно изменити или донети неке прописе или отклонити неправилности у раду органа извршне власти. Било би логично, и могло би се Пословником предвидети, да Народна скупштина покреће поступак за доношење или измену закона, односно, да покреће поступак за утврђивање одговорности носилаца извршне власти, када усвојени извештаји независних државних органа дају разлога да се то учини. На овај начин би Народна скупштина битно ојачала и могућност остваривања своје надзорне улоге, пре свега у односу на извршну власт.

**3. Провера антикорупцијских ефеката закона.** Имајући у виду да је Народна скупштина усвојила Антикорупцијску стратегију, која предвиђа овакву меру, требало би да се постара у мери у којој је то могуће да се она и примењује. У контексту доношења Пословника, то би се могло учинити тако што би се предвидело да ресорни скупштински одбор о сваком предлогу закона о којем расправља затражи и мишљење Агенције за борбу против корупције и/или других релевантних независних органа у чијем су делокругу поједини аспекти борбе против корупције (нпр. Повереник за информације од јавног значаја и заштиту података о личности, Заштитник грађана, Државна ревизорска институција).

**4. Доношење плана интегритета саме Народне скупштине.** У контексту доношења Пословника, за доношење оваквог акта би требало поставити правни основ.

**5. Однос према грађанима.** Измена Пословника може да допринесе побољшању веза између грађана и Народне скупштине, што може бити битно и са становишта борбе против корупције. Ово се посебно односи на одредбе о подношењу и разматрању представки, заштиту лица која у тим представкама указују на могућу корупцију и друга сродна питања. Поред тога, посебну пажњу треба обратити третману предлога закона који се Народној скупштини подносе у виду народних иницијатива. Ово уставно право грађана је тренутно у пракси осујећено, управо због неспремности Народне скупштине да поднете народне иницијативе уопште укључи на дневни ред својих седница.